Da 'sta małora qûi ła xe vegnù fora ła Polxeła d'incò. Tanta xente ła xe ndà star vìa dal Połexene par ła fame, specie i xe ndà intel triàngoło industriałe de Torino, Milano e Genova, e tanta xente anca da Polxeła. I gà dito che ła Fosa no ła ndaxéa pì ben e che no ła ne servìa pì; no i ła gà terà ma i ła gà soło cuacià; el Sostegno stòrico che'l jera sta tirà su dai venesiani i ło gà butà xó. I gà anca pensà de tirar su ben asè i arxeni del Po par tuto el Połexene; cusì intel 1957 i gà dovùo butar zò el sentro de Polxeła che'l jera propi stà tirà su sul vecio arxene. El sentro de Polxeła i ło gà tirà su da nóvo suła Fosa cuacià.